CELEX: 32010D0067
Language: sk
Date: 2010-02-05 00:00:00
Title: 2010/67/: Rozhodnutie Komisie z  5. februára 2010 , ktorým sa ustanovuje Rada partnerov GMES

6.2.2010   
            
            
               SK
            
            
               Úradný vestník Európskej únie
            
            
               L 35/23
            
         ROZHODNUTIE KOMISIE
   z 5. februára 2010,
   ktorým sa ustanovuje Rada partnerov GMES
   (2010/67/EÚ)
   EURÓPSKA KOMISIA
   so zreteľom na Zmluvu o fungovaní Európskej únie,
   keďže:
   
               (1)
            
            
               Globálne monitorovanie pre životné prostredie a bezpečnosť (Global Monitoring for Environment and Security – GMES) je iniciatíva pozorovania Zeme realizovaná pod vedením Európskej únie v partnerstve s členskými štátmi. Jej cieľom je podpora lepšieho využívania priemyselného potenciálu politík na podporu inovácií, výskumu a technologického rozvoja v oblasti pozorovania Zeme a poskytovanie informačných služieb.
            
         
               (2)
            
            
               Aby sa cieľ GMES dosiahol udržateľným spôsobom, je potrebné koordinovať činnosti rôznych partnerov zapojených do GMES a vyvinúť, zaviesť a prevádzkovať služby a kapacitu na pozorovanie, ktoré spĺňajú požiadavky používateľov. Na tento účel môže byť pre Komisiu nutné vyžiadať si odborné stanovisko od špecialistov v poradnom orgáne.
            
         
               (3)
            
            
               Vo svojom oznámení s názvom Globálne monitorovanie životného prostredia a bezpečnosti (GMES): Záleží nám na väčšej bezpečnosti našej planéty (1) oznámila Komisia zriadenie rady partnerov s cieľom pomôcť Komisii pri celkovej koordinácii GMES.
            
         
               (4)
            
            
               Z tohto dôvodu je nevyhnutné zriadiť skupinu expertov v oblasti GMES a pozorovania Zeme a vymedziť jej úlohy a štruktúru.
            
         
               (5)
            
            
               Táto skupina by mala prispieť k zabezpečovaniu koordinácie príspevkov ku GMES zo strany všetkých partnerov, čo najlepšie využívať existujúce kapacity a mapovať nedostatky, ktoré si vyžadujú riešenie na úrovni Únie. Mala by asistovať Komisii pri monitorovaní koherentnej implementácie Európskeho programu pozorovania Zeme (GMES). Mala by monitorovať vývoj politiky a umožňovať výmenu osvedčených postupov pri GMES a pozorovaní Zeme.
            
         
               (6)
            
            
               Rada partnerov by mala byť zložená zo zástupcov členských štátov, ktorí disponujú znalosťami z oblasti pozorovania Zeme, životného prostredia a bezpečnosti. Zástupcov by mali nominovať vnútroštátne orgány zodpovedné za pozorovanie Zeme v každom z členských štátov.
            
         
               (7)
            
            
               Bez toho, aby boli dotknuté bezpečnostné predpisy Komisie stanovené v prílohe k rozhodnutiu Komisie 2001/844/ES, ESUO, Euratom (2), je potrebné stanoviť pravidlá o poskytovaní informácií členmi rady.
            
         
               (8)
            
            
               Osobné údaje týkajúce sa členov rady by sa mali spracúvať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (3).
            
         
               (9)
            
            
               Pokiaľ ide o činnosť tejto skupiny, mala by sa stanoviť účasť Nórska a Švajčiarska, členov Európskej vesmírnej agentúry. Možnosť zúčastňovať sa na zasadnutiach skupiny ako pozorovatelia by mali mať zástupcovia organizácií zúčastnených na pozorovaní Zeme, v prvom rade bývalí členovia poradného výboru GMES.
            
         
               (10)
            
            
               Malo by sa pevne stanoviť obdobie uplatňovania tohto rozhodnutia. Komisia včas zváži vhodnosť jeho predĺženia,
            
         ROZHODLA TAKTO:
   Článok 1
   Rada partnerov GMES
   Týmto sa ustanovuje Rada partnerov GMES, ďalej len „rada“.
   Článok 2
   Úlohy
   Úlohou rady je:
   
               1.
            
            
               nadviazať v otázkach týkajúcich sa GMES spoluprácu medzi orgánmi členských štátov a Komisiou s cieľom prispieť k zabezpečeniu koordinácie príspevkov k činnosti GMES zo strany zúčastnených štátov a Európskej únie, čo najlepšie využívať existujúce kapacity a mapovať nedostatky, ktoré si vyžadujú riešenie na úrovni Európskej únie;
            
         
               2.
            
            
               asistovať Komisii pri monitorovaní koherentnej implementácie Európskeho programu pozorovania Zeme (GMES), ktorá zahŕňa financovanie z prostriedkov rámcového programu pre výskum, pri ktorom Komisii asistuje výbor ustanovený podľa článku 8 rozhodnutia Rady 2006/971/ES (4), a z iných zdrojov financovania EÚ, a ktorá je založená na zložke programu GMES „vesmír“ Európskej vesmírnej agentúry (ESA), ktorej vykonávanie je monitorované radou ESA pre program pozorovania Zeme;
            
         
               3.
            
            
               asistovať Komisii pri príprave strategického rámca implementácie Európskeho programu pozorovania Zeme (GMES) vrátane: i) orientačného ročného a viacročného plánovania programových aktivít EÚ; ii) orientačných programov implementácie; iii) posúdenia nákladov na aktivity súvisiace s GMES a stratégie plánovania predbežného rozpočtu a iv) špecifikácie programu a pravidiel účasti;
            
         
               4.
            
            
               zabezpečovať výmenu odborných skúseností a osvedčených postupov v oblasti GMES a pozorovania Zeme.
            
         Článok 3
   Konzultácie
   1.   Komisia môže s radou konzultovať akúkoľvek otázku týkajúcu sa rozvíjania a realizácie GMES.
   2.   Predseda rady môže Komisii odporučiť, že je v určitej otázke žiaduca konzultácia s radou.
   Článok 4
   Členstvo – vymenovanie
   1.   Rada sa skladá z 27 členov.
   2.   Členov rady menuje Komisia spomedzi expertov, ktorí disponujú znalosťami z oblasti pozorovania Zeme, životného prostredia a bezpečnosti.
   Členov nominujú vnútroštátne orgány členských štátov.
   3.   Náhradníci za členov rady sú menovaní v rovnakom počte a na základe tých istých podmienok ako členovia. Náhradníci automaticky nahradzujú neprítomných členov.
   4.   Komisia môže pozvať zástupcov organizácií zapojených do pozorovania Zeme, aby sa zúčastnili na zasadnutiach ako pozorovatelia.
   Zástupca Švajčiarska a zástupca Nórska sa pozývajú ako stáli pozorovatelia.
   5.   Členovia sú menovaní ako zástupcovia orgánu verejnej moci.
   6.   Členovia rady sa menujú na ročné funkčné obdobie, ktoré je možné predĺžiť. Svoju funkciu vykonávajú dovtedy, kým nie sú nahradení alebo neuplynie ich funkčné obdobie.
   7.   Členov, ktorí už nedokážu účinne prispievať k práci v rade, ktorí sa vzdajú členstva, alebo nespĺňajú podmienky stanovené v článku 339 zmluvy, možno na zostávajúce funkčné obdobie nahradiť.
   Článok 5
   Činnosť
   1.   Rade predsedá Komisia.
   2.   Pri rokovaní o záležitostiach týkajúcich sa zložky programu GMES „vesmír“ asistuje Komisii Európska vesmírna agentúra.
   Pri rokovaní o záležitostiach týkajúcich sa zložky programu GMES „in situ“ asistuje Komisii Európska environmentálna agentúra.
   3.   Po dohode s Komisiou sa môžu vytvoriť podskupiny s cieľom preskúmať špecifické otázky za podmienok stanovených radou. Tieto skupiny zaniknú hneď ako splnia svoje mandáty.
   4.   Zástupca Komisie môže vyzvať expertov alebo pozorovateľov so špecifickými odbornými znalosťami v predmetnej problematike na účasť na rokovaniach rady alebo podskupiny, ak je to účelné a/alebo potrebné.
   5.   Informácie získané v rámci účasti na rokovaniach rady alebo podskupiny nemožno uverejniť, ak sa podľa názoru Komisie týkajú dôverných otázok.
   6.   Rada a jej podskupiny sa zvyčajne stretávajú v priestoroch Komisie v súlade s postupmi a harmonogramom stanovenými Komisiou. Komisia zabezpečuje sekretárske služby. Na zasadnutiach rady a jej podskupín sa môžu zúčastniť aj iní úradníci Komisie, ktorí sa zaujímajú o témy zasadnutí.
   7.   Rada prijme svoj rokovací poriadok na základe vzorového rokovacieho poriadku prijatého Komisiou.
   8.   Komisia môže na internete uverejňovať všetky zhrnutia, závery, predbežné závery alebo pracovné dokumenty rady v pôvodnom jazyku príslušného dokumentu.
   Článok 6
   Výdavky na zasadnutia
   1.   Komisia uhrádza členom, expertom a pozorovateľom cestovné výdavky a prípadne výdavky na stravu a ubytovanie v súvislosti s činnosťou rady v súlade s ustanoveniami Komisie o náhrade pre externých expertov.
   2.   Členom, odborníkom a pozorovateľom neprislúcha za poskytované služby odmena.
   3.   Výdavky na zasadnutia sa uhrádzajú v rámci ročného rozpočtu, ktorý rade pridelili príslušné oddelenia Komisie.
   Článok 7
   Nadobudnutie účinnosti a uplatniteľnosť
   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
   Uplatňuje sa do 31. decembra 2011.
   
      V Bruseli 5. februára 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  KOM(2008) 748 v konečnom znení.
   
      (2)  Ú. v. ES L 317, 3.12.2001, s. 1.
   
      (3)  Ú. v. ES L 8, 12.1.2001, s. 1.
   
      (4)  Ú. v. EÚ L 400, 30.12.2006, s. 86.